อธิบดีอุตุฯ เผย ไทย เข้าฤดูฝน เป็นทางการ 18 พ.ค. ฝนมากกว่าปีที่แล้ว
ไทย เตรียมเข้าฤดูฝนอย่างเป็นทางการ พรุ่งนี้ (18 พ.ค.) ส.ค.-ก.ย.ฝนตกหนาแน่นสุด คาดมีพายุหมุนเขตร้อนเคลื่อนผ่านไทย 1-2 ลูก ค่าเฉลี่ยฝนน้อยกว่าค่าปกติ 5% แต่จะมากกว่าปีที่แล้วนาวาอากาศเอก สมศักดิ์ ขาวสุวรรณ์ อธิบดีกรมอุตุนิยมวิทยา บันทึกเทป ประกาศการเข้าสู่ฤดูฝนของประเทศไทย พ.ศ. 2563 ณ สตูดิโอชั้น 12 อาคาร 50 ปีอุตุนิยมวิทยา โดยกล่าวว่า ในปีนี้ประเทศไทยจะเข้าสู่ฤดูฝนอย่างเป็นทางการตามเกณฑ์ทางอุตุนิยมวิทยา ตั้งแต่วันที่ 18 พ.ค. 2563 เป็นต้นไป และจะสิ้นสุดลงในช่วงกลางเดือน ต.ค. ในระยะแรกของฤดู ปริมาณและการกระจายตัวของฝนจะยังไม่สม่ำเสมอ แต่จะมีปริมาณฝนเพิ่มมากขึ้นในช่วงปลายเดือนนี้ สำหรับช่วงปลาย มิ.ย.-กลาง ก.ค. จะมีปริมาณฝนตกน้อย ซึ่งอาจส่งผลให้มีน้ำไม่เพียงพอสำหรับการเกษตรหลายพื้นที่โดยเฉพาะนอกเขตชลประทาน ส่วนในช่วงเดือน ส.ค.-ก.ย. จะเป็นเดือนที่มีฝนตกชุกหนาแน่นที่สุด และมีโอกาสสูงที่จะมีพายุหมุนเขตร้อนเคลื่อนผ่านประเทศไทยตอนบน ประมาณ 1-2 ลูก ส่วนบริเวณภาคใต้นั้นจะมีฝนตกต่อไปอีกจนถึงกลางเดือนมกราคม 2564อธิบดีกรมอุตุนิยมวิทยา กล่าวต่อในช่วงท้ายว่า แม้ปริมาณฝนรวมทั้งประเทศปีนี้จะน้อยกว่าค่าปกติประมาณร้อยละ 5 แต่ปริมาณของฝนจะมากกว่าปีที่แล้ว ขอให้เกษตรกรที่เพาะปลูกพืชในช่วงฤดูฝน วางแผนสำรองน้ำในช่วงที่มีฝนตกน้อย รวมทั้งวางแผนป้องกันผลผลิตทางการเกษตรในช่วงที่มีฝนตกหนักถึงหนักมาก ภาคส่วนต่าง ๆ เช่น การท่องเที่ยว สาธารณสุข อุตสาหกรรม รวมทั้งประชาชนทั่วไป ควรวางแผนการดำเนินงานเพื่อรองรับความเสี่ยงจากภัยธรรมชาติที่จะเกิดขึ้นในช่วงฤดูฝนนี้ รวมทั้งกักเก็บน้ำสำรองไว้ใช้ภายหลังสิ้นสุดฤดูฝนต่อไปด้วย
ไทย เตรียมเข้าฤดูฝนอย่างเป็นทางการ พรุ่งนี้ (18 พ.ค.) ส.ค.-ก.ย.ฝนตกหนาแน่นสุด คาดมีพายุหมุนเขตร้อนเคลื่อนผ่านไทย 1-2 ลูก ค่าเฉลี่ยฝนน้อยกว่าค่าปกติ 5% แต่จะมากกว่าปีที่แล้ว 
ฤดูฝน,กรมอตุนิยมวิทยา,สมศักดิ์ ขาวสุวรรณ์,อธิบดีกรมอุตุนิยมวิทยา,เข้าฤดูฝน,18 พ.ค. 2563,พายุหมุนเขตร้อน,ข่าวทั่วไป